വിനോദ സഞ്ചാരികള്ക്ക് പ്രവേശനം അനുവദിക്കാന് സൗദി റിയാദ് : കൊവിഡ് വ്യാപനത്തെ തുടര്ന്ന് ഏര്പ്പെടുത്തിയിരുന്ന കടുത്ത യാത്രാ നിയന്ത്രണങ്ങളില് ഇളവ് വരുത്താനൊരുങ്ങി സൗദി. രണ്ട് ഡോസ് കൊവിഡ് വാക്സിന് എടുത്ത വിദേശ വിനോദസഞ്ചാരികള്ക്ക് രാജ്യത്ത് പ്രവേശനം അനുവദിക്കുമെന്നും ടൂറിസ്റ്റ് വിസയുള്ളവര്ക്കുള്ള താത്ക്കാലിക പ്രവേശന വിലക്ക് ഓഗസ്റ്റ് 1 മുതല് നീക്കുമെന്നും ടൂറിസം മന്ത്രാലയം അറിയിച്ചതായി സൗദി വാര്ത്താ ഏജന്സി റിപ്പോര്ട്ട് ചെയ്തു. സൗദി അംഗീകരിച്ച വാക്സിനുകള് സ്വീകരിച്ചവര്ക്കാണ് പ്രവേശനം. അതേ സമയം ഉംറ തീര്ത്ഥാടനത്തിനുള്ള നിയന്ത്രണങ്ങള് നീക്കുന്ന കാര്യത്തില് സൗദി അറേബ്യ പ്രഖ്യാപനമൊന്നും നടത്തിയിട്ടില്ല. സൗദി അംഗീകരിച്ച ഫൈസര്, അസ്ട്രാസെനക, മോഡേണ, ജോണ്സണ് ആന്റ് ജോണ്സണ് എന്നിവയുടെ രണ്ട് ഡോസ് വാക്സിന് സ്വീകരിച്ചവര്ക്ക് ക്വാറന്റൈന് ഇല്ലാതെ തന്നെ രാജ്യത്ത് പ്രവേശനം അനുവദിക്കും. എന്നാല് സഞ്ചാരികള് 72 മണിക്കൂറിനുള്ളില് എടുത്ത പിസിആര് നെഗറ്റീവ് സര്ട്ടിഫിക്കറ്റ് ഹാജരാക്കേണ്ടതുണ്ട്.